Ondersoek na brand in Kuruman-stadsaalDie brand het langer as ses uur gewoed (Foto: Verskaf) Die stadsaal in Kuruman in die Noord-Kaap is Woensdagmiddag deur ’n brand verwoes. Paul Marais, ’n lid van die AfriForum-buurtwag in Kuruman, sê sy lede het omstreeks 16:00 groot walms rook by die stadsaal gewaar en onmiddellik die brandweer, nooddienste en polisie ontbied. AfriForum se brandspan is geaktiveer om die brand te help blus. “Lede van die gemeenskap het ook ingespring om met die brandbestryding te help,” vertel Marais. Die brand het langer as ses uur gewoed totdat dit omstreeks 22:30 in bedwang gebring is. Die brand is die aand 22:30 onder bedwang gebring (Foto: Verskaf) Marais sê die brand het die stadsaal omtrent heeltemal verwoes. Hy sê dit het wel minimale skade aan die munisipale kantore wat aangrensend aan die stadsaal is, aangerig. Die munisipale kantore was Donderdag gesluit en het glo Vrydag weer bedrywighede voortgesit. Kapt. Olebogeng Tawana, woordvoerder van die polisie, het die brand bevestig en gesê in hierdie stadium is dit nog nie bekend hoe dit ontstaan het nie. “Deskundiges ondersoek tans die oorsaak van die brand en sal moontlik eers teen volgende week ’n verklaring hê,” sê Tawana.